ছেলেকে একবার চোখে দেখার জন্য তিন ঘণ্টা ঘুরে এসএসকেএমে এসেছেন মোমিনা বেগম। জানান, 'মঙ্গলবার ছেলের ফোন থেকে কল করে যখন একজন ভদ্রলোক জানিয়েছিলেন ব্রিজ ভেঙে পড়েছে, তখনই মনে হয়েছিল সব শেষ। ওকে চোখে না-দেখা পর্যন্ত স্থির হতে পারছিলাম না।' ভবানীপুরের গণেশ প্রসাদের পরিবার অবশ্য এখনও অন্ধকারে মঙ্গলবার ঠিক কী হয়েছিল তা নিয়ে। কারণ, মস্তিষ্কে গুরুতর আঘাত পাওয়া গণেশ কিছুই মনে করতে পারছেন না। সিটি স্ক্যানে তাঁর মস্তিষ্কে রক্ত জমাটের প্রমাণ মিলেছে। মঙ্গলবার রাতেই এমআরআই করে আরও নিশ্চিত হতে চাইছিলেন পিজির চিকিৎসকেরা। কিন্তু, গণেশ অশান্ত থাকায় সেটা করা সম্ভব হয়নি। হাসপাতাল সূত্রে খবর, বুধবার সন্ধ্যার পর অবস্থার অবনতি হয়েছে। তাঁকে স্থানান্তরিত করা হতে পারে ক্রিটিক্যাল কেয়ার ইউনিটে।